Diari Oficial de la Generalitat Valenciana


Sumari del DOGV 7415, del 02-12-2014 (2014/10709)

DECRET 204/2014, de 28 de novembre, del Consell, pel qual es regula la Comissió de Formació Continuada de les Professions Sanitàries de la Comunitat Valenciana i el procediment d'acreditació de la formació continuada.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/11/28/204/dof/vci/html**

### Dades del document

Número de DOGV
:   7415

Data del DOGV
:   02-12-2014

Secció del DOGV
:   I. DISPOSICIONS GENERALS

Número del document
:   2014/10641


Data del document
:   28-11-2014

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * professió sanitària
    * formació en el lloc de treball
    * legislació
    * reglament intern

DECRET 204/2014, de 28 de novembre, del Consell, pel qual es regula la Comissió de Formació Continuada de les Professions Sanitàries de la Comunitat Valenciana i el procediment d'acreditació de la formació continuada. [2014/10493]  
Índex  
Preàmbul  
Capítol I. Objecte  
Article 1. Objecte  
Capítol II. Funcionament de la Comissió de Formació Continuada de les Professions Sanitàries de la Comunitat Valenciana  
Article 2. La Comissió de Formació Continuada de les Professions Sanitàries de la Comunitat Valenciana  
Article 3. Composició de la Comissió de Formació Continuada de les Professions Sanitàries de la Comunitat Valenciana  
Article 4. Funcions de la Comissió de Formació Continuada de les Professions Sanitàries de la Comunitat Valenciana  
Article 5. Règim de funcionament de la Comissió de Formació Continuada de les Professions Sanitàries de la Comunitat Valenciana  
  
Article 6. La Secretaria Tècnica  
Capítol III. Procediment d'acreditació de la formació continuada de les professions sanitàries  
Article 7. Sol·licituds d'acreditació i admissió a tràmit  
Article 8. Avaluació de les sol·licituds d'acreditació  
Article 9. Acord d'acreditació  
Article 10. Emissió de diplomes i certificats  
Article 11. Auditories  
Disposició addicional única. Incidència econòmica  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
  
  
PREÀMBUL  
  
La formació continuada és el procés d'ensenyança i aprenentatge actiu i permanent a què tenen dret i obligació els professionals sanitaris que s'inicia al finalitzar els estudis de pregrau o d'especialització i que està destinat a actualitzar i millorar els coneixements, les habilitats i les actituds dels professionals sanitaris davant de l'evolució científica i tecnològica, les demandes i les necessitats, tant socials com del mateix sistema sanitari.  
Partint de tal definició, és necessari fer constar la normativa reguladora de la matèria, l'origen de la qual es troba en la Llei 14/1986, de 25 d'abril, General de Sanitat, principalment en l'article 104.  
El 15 de desembre de 1997 diverses comunitats autònomes, inclosa la Comunitat Valenciana, i els ministeris de Sanitat i Consum i d'Educació i Cultura van firmar un conveni, que va ser aprovat pel Consell Interterritorial del Sistema Nacional de Salut sobre Formació Continuada de les Professions Sanitàries i es va crear la Comissió de Formació Continuada del Sistema Nacional de Salut de les Comunitats Autònomes i dels Ministeris de Sanitat i Consum i d'Educació i Cultura en Matèria de Formació Continuada de les Professions Sanitàries.  
  
Les funcions i acords de la Comissió es desenrotllarien i exercirien a través dels òrgans administratius que designaren les conselleries de Sanitat i Salut de les comunitats autònomes, i assumirien estes totes les funcions, en matèria de formació continuada de les professions sanitàries, que no s'encomanaren expressament en el conveni a la Comissió de Formació Continuada del Sistema Nacional de Salut.  
  
Per Resolució de 22 de desembre de 1997, de la subsecretària de Sanitat i Consum, publicada en el Boletín Ofical del Estado núm. 38, de 13 de febrer de 1998, es va donar publicitat al mencionat conveni i per Resolució de 10 de març de 1998, del secretari general de la Conselleria de Sanitat, es va donar publicitat al conveni en l'àmbit de la Comunitat Valenciana i es va determinar que l'organisme competent era l'Institut Valencià d'Estudis en Salut Pública (IVESP).  
No obstant això, l'exercici de les esmentades funcions en matèria de formació continuada de les professions sanitàries en l'àmbit autonòmic valencià requeria dotar l'IVESP d'una estructura organitzativa que el permetera assumir-les i, per això, es van crear, com a òrgans hi adscrits, la Comissió de Formació Continuada de les Professions Sanitàries, en l'àmbit de la Comunitat Valenciana, i la Comissió d'Acreditació, mitjançant l'Orde de 4 de febrer de 1999, del conseller de Sanitat, per la qual es van dictar normes per a organització i gestió en matèria de formació continuada de les professions sanitàries.  
L'Orde de 4 de febrer de 1999 ha sigut objecte de modificació diverses vegades, mitjançant una l'Orde de 26 d'octubre de 1999, l'Orde de 24 de setembre de 2001, l'Orde de 20 de gener de 2003 i l'Orde de 15 de gener de 2004. Amb motiu de les modificacions que van afectar l'estructura de la Conselleria de Sanitat, l'IVESP va passar a denominar-se Escola Valenciana d'Estudis de la Salut (EVES), i entre les seues finalitats estava adaptar el funcionament de la Comissió de Formació Continuada de les Professions Sanitàries en l'àmbit de la Comunitat Valenciana a les necessitats detectades i a la realitat social.  
Sense perjuí de les anteriors adaptacions de la regulació de la Comissió de Formació Continuada de les Professions Sanitàries creada en l'àmbit de la Comunitat Valenciana, l'any 2003 es van aprovar tres normes estatals fonamentals en l'àmbit sanitari i que regulen, entre altres, la matèria de la formació continuada dels professionals sanitaris.  
  
En primer lloc, es va aprovar la Llei 16/2003, de 28 de maig, de Cohesió i Qualitat del Sistema Nacional de Salut, que regula esta matèria en la secció primera del capítol III i l'article 38 de la qual destaca per preveure l'establiment per les administracions públiques d'uns criteris comuns per a ordenar les activitats de formació continuada, sense perjuí de la possibilitat de delegació de les funcions de gestió i acreditació d'esta en corporacions o institucions de dret públic.  
  
A continuació, i com a norma principal, de caràcter bàsic, en relació amb la formació continuada, es va aprovar la Llei 44/2003, de 21 de novembre, d'Ordenació de les Professions Sanitàries, que després d'establir uns principis rectors de la formació dels professionals sanitaris en el capítol I del títol II, regula la formació continuada en el capítol IV del títol esmentat.  
Finalment, la Llei 55/2003, de 16 de desembre, de l'Estatut Marc del Personal Estatutari dels Servicis de Salut, fa referència a la formació continuada del personal estatutari, i la configura en l'article 17.1.c com un dret d'este personal, alhora que constituïx un deure que s'imposa en l'article 19.c, tant al personal com als centres sanitaris, és a dir, a l'Administració.  
Amb posterioritat, el Reial Decret 1142/2007, de 31 d'agost, pel qual es determina la composició i funcions de la Comissió de Formació Continuada de les Professions Sanitàries i es regula el sistema d'acreditació de la formació continuada, atribuïx en l'article 8 a les comunitats autònomes competències relatives a l'acreditació de la formació continuada, i integra en l'article 9 els òrgans específics d'acreditació constituïts per les comunitats autònomes en el sistema d'acreditació de la formació continuada de les professions sanitàries en el Sistema Nacional de Salut. Així mateix, configura en l'article 10 la relació de les administracions sanitàries públiques competents en l'acreditació, entre les quals s'inclou l'autonòmica valenciana, i el sistema d'informació de l'acreditació.  
S'observa, així, que s'ha produït una important evolució normativa quant a la configuració de la formació continuada: en l'actualitat la formació continuada es tracta com un dret-deure per als professionals sanitaris, enfront de la seua consideració inicial com a voluntària reflectida en el Conveni de 15 de desembre de 1997. I este dret-deure esdevé una obligació per a les administracions públiques, principalment per a les competents en matèria de sanitat i d'educació, que han de garantir, amb uns criteris comuns que asseguren la seua qualitat en el conjunt del Sistema Nacional de Salut, tant l'exercici de tal dret com el compliment d'eixe deure de formació continuada.  
  
En l'elaboració del present decret han sigut consultats els col·legis professionals de la branca sanitària i els sindicats, com a entitats representatives del sector sanitari.  
A la vista de tots estos antecedents, es fa necessari dotar la Comunitat Autònoma Valenciana de l'estructura organitzativa, i adaptar-la a les posteriors disposicions normatives promulgades pel legislador estatal i als nombrosos i importants canvis estructurals, tecnològics, econòmics i socials.  
Per tot això, de conformitat amb el que establixen els articles 31 i 33 de la Llei 5/1983, de 30 de desembre, de la Generalitat, del Consell, a proposta del conseller de Sanitat, d'acord amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió de 28 de novembre de 2014,  
  
  
DECRETE  
  
CAPÍTOL I  
Objecte  
  
Article 1. Objecte  
De conformitat amb la Llei 44/2003, de 21 de novembre, d'Ordenació de les Professions Sanitàries, el present decret té per objecte la regulació de:  
1. La Comissió de Formació Continuada de les Professions Sanitàries de la Comunitat Valenciana i la determinació de la composició, les funcions i el règim de funcionament.  
2. El procediment d'acreditació de la formació continuada de les professions sanitàries.  
  
  
CAPÍTOL II  
Funcionament de la Comissió de Formació Continuadade les Professions Sanitàries de la Comunitat Valenciana  
  
Article 2. La Comissió de Formació Continuada de les Professions Sanitàries de la Comunitat Valenciana  
La Comissió de Formació Continuada de les Professions Sanitàries de la Comunitat Valenciana és un òrgan col·legiat de l'article 22.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adscrit a la Subsecretaria de la Conselleria de Sanitat, a través de la Subdirecció General de l'Escola Valenciana d'Estudis de la Salut, especialitzat en matèria de formació continuada de les professions sanitàries en l'àmbit de la Comunitat Valenciana.  
  
Article 3. Composició de la Comissió de Formació Continuada de les Professions Sanitàries de la Comunitat Valenciana  
1. La Comissió de Formació Continuada de les Professions Sanitàries de la Comunitat Valenciana estarà composta pels membres següents:  
  
a) President: la persona que exercisca el càrrec de subsecretari de la Conselleria de Sanitat.  
b) Vicepresident: la persona que exercisca la Subdirecció General de l'Escola Valenciana d'Estudis de la Salut.  
c) Vocals:  
1er. Un vocal en representació de la conselleria competent en matèria d'educació, designat pel titular d'esta.  
2n. Un vocal en representació de les universitats de la Comunitat Valenciana, designat per l'òrgan col·legiat de representació d'estes.  
  
3er. Un representant en nom de cada un dels col·legis professionals de les professions sanitàries titulades i dels professionals de l'àrea sanitària de formació professional, designat per l'òrgan superior de representació autonòmic, i, en cas d'inexistència d'este òrgan, per l'òrgan que tinga assignada la dita competència de representació en el col·legi professional. En cas de creació de nous col·legis professionals de les professions sanitàries titulades i dels professionals de l'àrea sanitària de formació professional, s'incorporaran a la comissió els seus representants seguint per a la seua designació el procediment descrit en el paràgraf anterior.  
Si, d'acord amb la normativa d'aplicació, es produïra la supressió d'un col·legi professional, el vocal designat en representació d'este deixarà de pertànyer a la Comissió des de la data d'efectes d'esta supressió.  
4rt. Un vocal en representació de les societats científiques de l'àmbit sanitari de la Comunitat Valenciana, de forma rotatòria entre les distintes professions, designat per l'òrgan de representació d'estes.  
  
5t. Un funcionari de la Subdirecció General de l'EVES, responsable de la Secretaria Tècnica de la Comissió.  
d) Secretari: un funcionari de la Subdirecció General de l'EVES  
  
2. El mandat dels membres serà de cinc anys, sense perjuí d'una pròrroga del mandat per períodes successius de la mateixa duració que aquell i la possibilitat de substitució i remoció d'estos en el dit període per les causes que s'establisquen en les normes de funcionament intern de la Comissió.  
3. Així mateix, podran assistir a les reunions de la Comissió, amb veu però sense vot, els experts que la mateixa Comissió acorde convocar,  
  
Article 4. Funcions de la Comissió de Formació Continuada de les Professions Sanitàries de la Comunitat Valenciana  
Correspon a la Comissió de Formació Continuada de les Professions Sanitàries de la Comunitat Valenciana, sense perjuí del que disposa l'article 34.4 de la Llei 44/2003, de 21 de novembre, d'Ordenació de les Professions Sanitàries, el desenrotllament de les funcions següents:  
  
1. Acreditar activitats concretes de formació sanitària continuada, a sol·licitud de les entitats organitzadores d'estes, amb validesa en el conjunt del Sistema Nacional de Salut, d'acord amb l'article 35.1 de la Llei 44/2003, de 21 de novembre, d'Ordenació de les Professions Sanitàries.  
  
2. Acreditar centres, a sol·licitud del titular d'estes, per a desenrotllar activitats de formació continuada, amb validesa en el Sistema Nacional de Salut, d'acord amb l'article 35.1 de la Llei 44/2003, de 21 de novembre, d'Ordenació de les Professions Sanitàries.  
3. Aprovar les directrius relatives a la inspecció i auditoria dels centres i activitats acreditats.  
4. Definir els criteris i requisits del sistema autonòmic d'acreditació de la formació continuada de les professions sanitàries.  
5. Definir les àrees i matèries d'acreditació preferent per a la formació continuada en cada una de les distintes especialitats i professions sanitàries.  
6. Realitzar estudis, informes i qualsevol altra actuació que li siga encomanada per la Conselleria de Sanitat per a l'adequat desenrotllament de la planificació i propostes d'acreditació de les professions sanitàries.  
7. Informar periòdicament sobre el desenrotllament, evolució i eficiència del sistema d'acreditació de la formació continuada de la Comunitat Valenciana.  
8. Designar els avaluadors per a cada professió sanitària o àrea sanitària de formació professional proposats pels col·legis professionals corresponents o, a falta d'això, pels seus consells autonòmics, així com per les societats científiques.  
9. Aprovar el reglament de règim intern.  
10. Qualssevol altres que siguen necessàries per a l'adequat desenrotllament de l'acreditació de la formació continuada de les professions sanitàries, amb l'acord previ dels membres de la Comissió de Formació Continuada.  
  
Article 5. Règim de funcionament de la Comissió de Formació Continuada de les Professions Sanitàries de la Comunitat Valenciana  
1. El funcionament de la Comissió de Formació Continuada de les Professions Sanitàries de la Comunitat Valenciana es regirà pel reglament intern que esta aprove, que s'ajustarà al que disposa la present norma.  
En el que no hi preveu, caldrà ajustar-se als preceptes que sobre els òrgans col·legiats conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La Comissió funcionarà en Ple i en Comissió Permanent.  
3. La Comissió Permanent, que es podrà constituir per a agilitzar l'exercici de les funcions del Ple de la Comissió de Formació Continuada, estarà formada per:  
a) El president de la Comissió de Formació Continuada o la persona que este designe, que actuarà com a president.  
b) Tres vocals designats pel Ple, entre els seus membres.  
c) El secretari tècnic de la Comissió de Formació Continuada, que actuarà com a secretari.  
  
Article 6. La Secretaria Tècnica  
A fi de fer operatiu el sistema d'acreditació formulat per la Comissió i com a òrgan de suport d'este, actua la Secretaria Tècnica, que exercix les funcions següents:  
1. Recepció, valoració formal i tramitació de les sol·licituds d'acreditació.  
2. Assignació dels avaluadors per a l'avaluació de les sol·licituds acreditació.  
3. Tramitació de la proposta d'acreditació o denegació d'acord amb els informes dels avaluadors.  
4. Notificació de l'acord d'acreditació o denegació d'acord amb els informes dels avaluadors.  
5. Realització de les funcions d'auditoria i inspecció.  
6. Manteniment dels sistemes d'informació i registre necessaris per a la gestió del procés d'acreditació.  
7. Realització d'estudis sobre matèries objecte d'acreditació relativa a la formació continuada de les professions sanitàries que li siguen encarregats per la Comissió de Formació Continuada de les Professions Sanitàries de la Comunitat Valenciana.  
8. Manteniment de les relacions necessàries amb les altres comunitats autònomes i amb la Comissió Nacional als efectes del sistema d'acreditació.  
9. Elaboració de la memòria d'activitats exercides per la Comissió de Formació Continuada de les Professions Sanitàries de la Comunitat Valenciana.  
10. Qualssevol altres que siguen necessàries per al correcte desenrotllament del procés d'acreditació.  
  
  
CAPÍTOL III  
Procediment d'acreditació de la formaciócontinuada de les professions sanitàries  
  
Article 7. Sol·licituds d'acreditació i admissió a tràmit  
1. Podran presentar sol·licituds d'acreditació d'activitats de formació continuada dirigides als professionals sanitaris les persones físiques donades d'alta en el Règim Especial de Treballadors Autònoms (RETA) i les entitats amb personalitat jurídica pròpia, en ambdós casos amb capacitat i experiència formativa acreditable.  
2. Les sol·licituds d'acreditació aniran dirigides a la Secretaria Tècnica de la Comissió de Formació Continuada de les Professions Sanitàries de la Comunitat Valenciana, amb seu en la Subdirecció General de l'Escola Valenciana d'Estudis de la Salut, i hauran de presentar-se amb un mínim de dos mesos d'anticipació al començament de l'activitat de formació continuada.  
La seua presentació podrà realitzar-se en qualsevol dels registres assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, havent d'adjuntar-se la documentació exigida.  
3. A les sol·licituds d'acreditació d'activitats concretes de formació continuada s'adjuntarà la documentació següent:  
a) Dades de la persona física o jurídica proveïdora: nom, NIF o CIF, domicili social, telèfon, fax i adreça electrònica de contacte i persona responsable de l'entitat, amb DNI, si és el cas.  
Les persones jurídiques hauran d'aportar els seus estatuts, escriptures públiques de constitució o regles fundacionals i les persones físiques hauran d'acreditar que es troben donades d'alta en el Règim Especial de Treballadors Autònoms i exemptes o al corrent en el pagament del Impost sobre Activitats Econòmiques (IAE).  
b) Dades de l'activitat: títol, director/directors (nom i lloc de treball), població on es realitza l'activitat i professionals a qui va dirigida; tipus d'activitat (presencial o no, si és curs, seminari, congrés o altres); característiques (objectius generals i específics; metodologia docent; organització i logística: programa, calendari, nombre de participants i mètode de selecció; nombre d'hores previstes, recursos materials i humans; i, per a les activitats no presencials, el material de formació i el sistema d'elaboració i avaluació de manuals i qüestionaris); pertinència de l'activitat en relació amb el col·lectiu a què va dirigida (com s'han detectat les necessitats formatives); avaluació prevista de l'activitat (participants, professorat, activitat, procés o assistència i el mitjà o sistema usat i els requeriments exigits per a l'obtenció de crèdits); pressupost de l'activitat, finançament previst per part de l'entitat proveïdora, import de la matrícula dels participants i nom del patrocinador, si n'hi ha, i quantia.  
  
4. La Secretaria Tècnica de la Comissió de Formació Continuada de les Professions Sanitàries de la Comunitat Valenciana podrà requerir l'esmena i millora de la sol·licitud, d'acord amb les previsions contingudes en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 8. Avaluació de les sol·licituds d'acreditació  
1. L'avaluació de les sol·licituds d'acreditació d'activitats formatives es durà a terme per tres avaluadors, experts en docència i formació continuada, de forma anònima i independent, segons els criteris generals, comuns i mínims establits en la Comissió de Formació Continuada del Sistema Nacional de Salut.  
2. La designació dels avaluadors per a cada professió sanitària o àrea sanitària de formació professional correspon a la Comissió de Formació Continuada de les Professions Sanitàries de la Comunitat Valenciana, a proposta dels col·legis professionals corresponents o, a falta d'això, dels seus consells autonòmics, aixi com de les societats científiques.  
El mandat dels avaluadors serà de cinc anys, sense perjuí d'una pròrroga del mandat per successius anys de la mateixa duració que aquell i la possibilitat de substitució i remoció d'estos en el dit període per les causes que s'establisquen en les normes de funcionament intern de la Comissió.  
3. Cada avaluador remetrà la seua valoració a la Secretaria Tècnica, la qual podrà demanar valoracions complementàries, en cas d'evident discrepància, al membre de la Comissió i representant del col·legi professional sanitari la matèria de formació del qual afecta o, si és el cas, a la persona que este designe.  
4. La Secretaria Tècnica elevarà la proposta d'acord d'acreditació o denegació de les activitats formatives al Ple de la Comissió de Formació Continuada de les Professions Sanitàries de la Comunitat Valenciana per a la seua aprovació definitiva.  
5. Per Resolució de la persona titular de la Conselleria de Sanitat es podrà disposar l'abonament i quantia de les indemnitzacions a percebre pels avaluadors de la Comissió de Formació Continuada de les Professions Sanitàries de la Comunitat Valenciana, per l'avaluació de les sol·licituds d'acreditació, de conformitat amb el que regula el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 64/2011, de 27 de maig, del Consell.  
  
Article 9. Acord d'acreditació  
1. Correspon al Ple de la Comissió de Formació Continuada de les Professions Sanitàries de la Comunitat Valenciana adoptar els acords d'acreditació o denegació de les activitats formatives.  
2. Els dits acords s'adoptaran de conformitat amb els criteris generals, comuns i mínims establits per la Comissió de Formació Continuada del Sistema Nacional de Salut i tindran validesa per a tot l'àmbit de l'esmentat Sistema Nacional de Salut.  
3. El termini màxim per a tramitar el procediment d'acreditació i traslladar l'acord del Ple de la Comissió serà de sis mesos a comptar des de l'endemà de la data en què la sol·licitud tinguera entrada en el registre de l'òrgan competent per a la seua tramitació. Transcorregut este sense haver-se dictat i notificat l'acord d'acreditació o denegació, caldrà ajustar-se al que disposa l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Contra l'acord d'acreditació o denegació, que posa fi a la via administrativa, es podrà interposar un recurs potestatiu de reposició davant del Ple de la Comissió, en el termini d'un mes comptador des de l'endemà de la notificació, d'acord amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé interposar el recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
5. El termini de vigència de l'acreditació de les activitats de formació serà d'un any a partir de la data d'inici de l'activitat.  
  
Article 10. Emissió de diplomes i certificats  
L'emissió de diplomes i certificats corresponents als docents i discents de les activitats de formació continuada n'és responsabilitat del centre o unitat docent organitzadora i hi haurà de constar el nombre de crèdits concedits, i el logotip del sistema acreditador de la Comissió de Formació Continuada de les Professions Sanitàries de la Comunitat Valenciana juntament amb el de l'entitat organitzadora d'estes, i és obligatori, per a les entitats acreditades la creació i el manteniment d'un registre de diplomes expedits, que haurà d'estar a disposició de la Comissió de Formació Continuada, si és requerit per esta.  
  
  
Article 11. Auditories  
1. La Comissió de Formació Continuada de les Professions Sanitàries de la Comunitat Valenciana tindrà les facultats d'inspecció, comprovació, auditoria i seguiment de les activitats formatives, i el proveïdor està obligat a facilitar tota la informació que li siga requerida a estos efectes.  
2. La no-superació de l'auditoria corresponent comportarà deixar sense efecte l'acreditació reconeguda. La no-superació de forma reiterada de les auditories realitzades a un mateix proveïdor per a l'acreditació reconeguda donarà lloc a la no-admissió a tràmit d'una nova acreditació durant un període de temps d'un any de les activitats que este organitze.  
  
  
  
DISPOSICIÓ ADDICIONAL  
  
Única. Incidència econòmica  
L'aplicació i desplegament d'este decret no podrà tindre cap incidència en la dotació de tots i cada un dels capítols de gasto assignada a la conselleria competent en matèria de sanitat, i, en tot cas, haurà de ser atés amb els mitjans personals i materials de l'esmentada conselleria.  
  
  
  
DISPOSICIÓ DEROGATÒRIA  
  
Única. Derogació normativa  
En el que s'oposen al que establix el present decret, queden derogades l'Orde de 4 de febrer de 1999, del conseller de Sanitat, per la qual es van dictar normes per a l'organització i gestió en matèria de formació continuada de les professions sanitàries; l'Orde de 26 d'octubre de 1999, de la Conselleria de Sanitat, que va modificar l'Orde de 4 de febrer de 1999, del conseller de Sanitat; l'Orde de 24 de setembre de 2001, del conseller de Sanitat, per la qual es van dictar normes complementàries per a l'organització i gestió en matèria de formació continuada de les professions sanitàries; l'Orde de 20 de gener de 2003, del conseller de Sanitat, que va modificar l'Orde de 4 de febrer de 1999, del conseller de Sanitat; i l'Orde de 15 de gener de 2004, del conseller de Sanitat, que va modificar l'Orde de 4 de febrer de 1999, del conseller de Sanitat. Així mateix, queden derogades totes les disposicions que del mateix rang o d'un rang inferior s'oposen al que establix este decret.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria de sanitat per a adoptar les mesures necessàries per al desenrotllament i l'execució del present decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 28 de novembre de 2014  
  
El president de la Generalitat,  
ALBERTO FABRA PART  
  
El conseller de Sanitat,  
MANUEL LLOMBART FUERTES


Còpia Permalink ELI